CELEX: 
Language: lv
Date: 2021-06-11 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz tradicionālo apzīmējumu grozīšanu vīna nozarē groza Deleģēto regulu (ES) 2019/33

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Komisijas Deleģētajā regulā (ES) 2019/33 ir paredzēti noteikumi par tradicionālo apzīmējumu aizsardzības, grozīšanas un anulēšanas pieteikumiem vīna nozarē. Šīs regulas pamatā ir Regulā (ES) Nr. 1308/2013 noteiktās Komisijas pilnvaras pieņemt deleģētos un īstenošanas aktus attiecībā uz tradicionālajiem apzīmējumiem, un tā atcēla un aizstāja Regulu (EK) Nr. 607/2009. Saistībā ar spēkā esošo noteikumu saskaņošanu ar jauno tiesisko regulējumu ir izlaisti atsevišķi tradicionālo apzīmējumu grozīšanas procedūras elementi. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               2021. gada 9. februārī Lauksaimniecības tirgu kopīgās organizācijas (Vīns) ekspertu grupā notika apspriešanās ar ekspertiem no 27 dalībvalstīm.
            
            
               Šajā sanāksmē Komisijas dienesti iepazīstināja ar projektu regulai, ar ko groza noteikumu par tradicionālo apzīmējumu grozīšanas procedūrām. Eksperti nepauda apsvērumus par tās saturu un arī neizteica nekādus citus komentārus. 
            
            
               3.DELEĢĒTĀ AKTA JURIDISKIE ASPEKTI
            
            
               Šajā deleģētajā regulā ir ietverti noteikumi, ar ko Deleģētās regulas (ES) 2019/33 34. panta 1. punktu groza attiecībā uz iespējām veikt grozījumus tradicionālajā apzīmējumā. Dažas no minētajām grozījumu iespējām, kas jau pastāvēja Regulā (EK) Nr. 607/2009, atceļošajā Regulā (ES) 2019/33 tika netīši izlaistas.
            
            
               Jo īpaši 34. panta 1. punkta grozījums atkal ļaus mainīt pašu tradicionālo apzīmējumu, kā arī paplašināt vai ierobežot to vīnu sarakstu, kuriem ir aizsargāts cilmes vietas nosaukums vai aizsargāta ģeogrāfiskās izcelsmes norāde un kuri var izmantot tradicionālu apzīmējumu. Turklāt tas atjaunos ražotājiem iepriekš piešķirto elastību pielāgot savu ražošanas praksi mainīgajiem vides vai klimata apstākļiem.
            
            
               Lai nodrošinātu vienlīdzīgu attieksmi pret tradicionālā apzīmējuma grozījuma pieteikumiem, kas iesniegti saskaņā ar Deleģēto regulu (ES) 2019/33, šo regulu piemēro ar atpakaļejošu spēku no 2019. gada 14. janvāra.
            
            
               KOMISIJAS DELEĢĒTĀ REGULA (ES) …/..
            
            
               (11.6.2021),
            
            
               ar ko attiecībā uz tradicionālo apzīmējumu grozīšanu vīna nozarē groza Deleģēto regulu (ES) 2019/33
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 114. pantu,
            
            
               tā kā:
            
            
               (1)Komisijas Deleģētā regula (ES) 2019/33
                  2
               , ar kuru tika aizstāta un atcelta Komisijas Regula (EK) Nr. 607/2009
                  3
               , paredz noteikumus, ar ko Regulu (ES) Nr. 1308/2013 papildina attiecībā uz tradicionālo apzīmējumu aizsardzību, atcelšanu un grozīšanu.
            
            
               (2)Deleģētās regulas (ES) 2019/33 34. pantā ir noteikts, ka reģistrēta tradicionālā apzīmējuma grozīšana var attiekties tikai uz minētās regulas 26. panta 1. punkta b), c) un d) apakšpunktā minētajiem elementiem, kas attiecīgi attiecas uz tradicionālā apzīmējuma veidu, valodu, kurā tradicionālais apzīmējums ir izteikts, un vīnkopības produktu kategoriju, uz ko attiecas tā izmantošana.
            
         
         
            
               (3)Tomēr Regulas (EK) Nr. 607/2009 42.a pantā bija paredzēts garāks iespējamo grozījumu saraksts. Tas jo īpaši ietvēra iespēju grozīt pašu tradicionālo apzīmējumu, valodu, kurā tradicionālais apzīmējums ir norādīts, attiecīgo vīnu vai vīnus un tradicionālā apzīmējuma definīcijas vai izmantošanas nosacījumu kopsavilkumu. Tāpēc Regulā (EK) Nr. 607/2009 paredzētās grozījumu iespējas bija plašākas un ļāva vīna ražotājiem paplašināt vai ierobežot, piemēram, to vīnu sarakstu, kuriem ir aizsargāti cilmes vietas nosaukumi vai aizsargātas ģeogrāfiskās izcelsmes norādes un kuriem atļauts lietot tradicionālu apzīmējumu, vai grozīt nosacījumus tradicionāla apzīmējuma izmantošanai, to skaitā attiecīgo vīnu ražošanas metodes.
            
            
               (4)Deleģētās regulas (ES) 2019/33 noteikumi par tradicionālajiem apzīmējumiem tika izstrādāti, lai nodrošinātu tā ar tradicionālajiem apzīmējumiem saistītā vienotā regulējuma nepārtrauktību, kas izveidots ar Regulu (EK) Nr. 607/2009, vienlaikus vajadzības gadījumā papildinot un precizējot esošās procedūras. Deleģētās regulas (ES) 2019/33 34. pantā ir tiešas atsauces uz pienācīgi aizpildītas pieteikuma veidlapas elementiem, kā noteikts minētās regulas 26. panta 1. punktā. Tomēr netīša izlaiduma dēļ 26. panta 1. punkta a) apakšpunkts, kurā ir atsauce uz attiecīgā tradicionālā apzīmējuma nosaukumu, 26. panta 1. punkta e) apakšpunkts, kurā ir atsauce uz definīcijas un izmantošanas nosacījumu kopsavilkumu, un 26. panta 1. punkta f) apakšpunkts, kurā ir atsauce uz attiecīgajiem aizsargātajiem cilmes vietas nosaukumiem vai aizsargātajām ģeogrāfiskās izcelsmes norādēm, netika minēts 34. pantā iekļautajā sarakstā, lai gan šie elementi bija iekļauti Regulas (EK) Nr. 607/2009 42.a pantā. Tam ir neparedzētas sekas, proti, tradicionālā apzīmējuma grozīšanas iespējas aprobežojas ar tradicionālā apzīmējuma veida, valodas un vīnkopības produkta attiecīgās kategorijas grozīšanu. 
            
            
               (5)Praktiski 34. panta pirmās daļas pašreizējais formulējums kavē iespēju paplašināt tradicionālā apzīmējuma izmantošanu, neļaujot to attiecināt arī uz jauniem aizsargātiem cilmes vietas nosaukumiem vai ģeogrāfiskās izcelsmes norādēm, vai izslēgt vīnus, kas vairs neatbilst izmantošanas nosacījumiem, no to vīnu saraksta, attiecībā uz kuriem atļauts izmantot tradicionālu apzīmējumu. Turklāt tas neļauj, piemēram, pielāgot ražošanas metodes, kas minētas tradicionālā apzīmējuma specifikācijās, ja šīs metodes attīstās mainīgo vides vai klimata apstākļu dēļ.
            
            
               (6)Lai labotu šo netīšo izlaidumu un atjaunotu elastību, kas tradicionālo apzīmējumu turētājiem piešķirta saskaņā ar Regulu (EK) Nr. 607/2009, Deleģētās regulas (ES) 2019/33 34. panta pirmajā daļā minētais reģistrēto tradicionālo apzīmējumu iespējamo grozījumu saraksts būtu jāpaplašina, iekļaujot tajā elementus, kuri norādīti minētās regulas 26. panta 1. punkta a), e) un f) apakšpunktā.
            
            
               (7)Tāpēc Deleģētā regula (ES) 2019/33 būtu attiecīgi jāgroza.
            
            
               (8)Juridiskās skaidrības labad un lai nodrošinātu vienlīdzīgu attieksmi pret visiem reģistrēta tradicionālā apzīmējuma grozījumu pieteikumiem, šī regula būtu jāpiemēro ar atpakaļejošu spēku no 2019. gada 14. janvāra,
            
            
               IR PIEŅĒMUSI ŠO REGULU.
            
            
               1. pants
            
            
               Deleģētās regulas (ES) 2019/33 34. pantu aizstāj ar šādu:
            
            
               “34. pants
            
            
               Tradicionālu apzīmējumu grozīšana
            
            
               Pieteikuma iesniedzējs, kas atbilst 25. pantā minētajiem nosacījumiem, var pieteikt reģistrēta tradicionāla apzīmējuma grozījuma apstiprināšanu attiecībā uz 26. panta 1. punkta a)–f) apakšpunktā minētajiem elementiem.
            
            
               26.–31. pantu mutatis mutandis piemēro grozījumu pieteikumiem.”
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2019. gada 14. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 11.6.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 347, 20.12.2013., 671. lpp. 
               
               
                  
                     (2)
                  
                        Komisijas Deleģētā regula (ES) 2019/33 (2018. gada 17. oktobris), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz cilmes vietas nosaukumu, ģeogrāfiskās izcelsmes norāžu un tradicionālo apzīmējumu aizsardzības pieteikumiem vīna nozarē, iebilduma procedūru, lietošanas ierobežojumiem, produkta specifikācijas grozījumiem, aizsardzības anulēšanu un marķēšanu un noformēšanu (OV L 9, 11.1.2019. 2. lpp.).
               
               
                  
                     (3)
                  
                        Komisijas Regula (EK) Nr. 607/2009 (2009. gada 14. jūlijs), ar ko paredz konkrētus sīki izstrādātus noteikumus Padomes Regulas (EK) Nr. 479/2008 piemērošanai attiecībā uz aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu (OV L 193, 24.7.2009., 60. lpp.).